text: Bartender frifundet
  26 juni 2015 kl. 18.59
  Bartenderen fra diskotek Mad Americans i Horsens, der i marts satte ild til sprit på baren, er frifundet i Retten i Horsens.
  Den 20-årige bartender fra Mad Americans blev fredag frifundet for grov vold og for at have voldt nærliggende fare for andres liv eller førlighed, skriver Horsens Folkeblad.
  Dommeren mente, at han havde til hensigt at underholde og ikke skade gæsterne med flammerne på bardisken.
  Episoden fandt sted den 21. marts på Mad Americans, hvor han udfordrede en ung kvindelig gæst til at hælde husholdningssprit på baren og antænde det.
  Anklagemyndigheden har 14 dage til at anke dommen.
  